हो सकता है कि कुछ लोगों को नरेंद्र भाई भी ऐसे राजा लगते हों, जो ऋषि की तरह काम कर रहे हैं। मेरा मन भी नरेंद्र भाई के कुछ गुणों का कायल है। मगर मेरा मन उनके कई दुर्गुणों से बेहद घायल भी है। किसी के कीर्तन गाने का अधिकार छीनने वाला मैं कौन? लेकिन मैं यह मानता हूं कि नरेंद्र भाई को खुद रामदेव की इस बात पर आपत्ति लेनी चाहिए कि वे उन्हें ऋषियों के साथ जाज़म पर बैठा रहे हैं। यह रामदेव की नादानी हो या चालबाज़ी, मगर उनके इस हीही-कर्म को स्वीकार करने से हमारे प्रधानमंत्री के माथे पर कोई कलगी नहीं लग रही है। उलटे उनकी हाहा-हीही हो रही है। रामदेव ने कूद-फांद करके हज़ारों करोड़ का क़ारोबार भले ही जमा लिया हो, परिपक्वता और संज़ीदगी से वे कोसों दूर हैं। भारत अपने प्रधानमंत्री को ऐसी बचकानी गोद में खेलता देखेगा तो दुनिया में सिर उठा कर कैसे चलेगा? नरेंद्र भाई, रामदेव का दिखाया रास्ता ढलानों की तरफ़ जाता है। वे तो कुछ भी कह सकते हैं, लेकिन हया का इस तरह औंधा पड़ा रहना आपके लिए थोड़े ही ठीक है। बाबा को तो अपनी पड़ी है। लेकिन आपको ऐसी क्या पड़ी है कि रामदेव की धुन पर ताली पीटें? ऐसे किसी के ऋषि कह देने से कोई ऋषि हो जाता तो फिर बात ही क्या थी? गले में कंठी-माला डाल कर घूमने से ही ऋषि बनते होते तो चंद्रास्वामी और आसाराम सबसे बड़े ऋषि होते। मैं तो चाहता हूं कि आप ऋषि हो जाएं। लेकिन आप मेरे चाहने से नहीं, खुद के चाहने से ऋषि बनेंगे। रामदेव की खि़ताब-खोरी से आप और कुछ भी बन जाएं, इस जनम में ऋषि तो नहीं बन पाएंगे। जिस दिन आप दीनदार हो जाएंगे, जिस दिन आप सम्यक-दृष्टा हो जाएंगे, उस दिन आप ऋषि हो जाएंगे। मगर इस राह पर चलना तो प्रारंभ करिए। (लेखक न्यूज़-व्यूज़ इंडिया के संपादक हैं।)